
Lovens bøddel


1. Revansj

ANSIKTET I SPEILET stirret rolig tilbake. Øynene var blekgrå, klare og meget kjølige. Håret var svart og tykt, bortsett f ra en usunn, hvit stripe langs tinningen. Den skarpe neseryggen hadde en mengde små, hvite arr, og det var også arr over de buede, svarte brynene. Den smale, fint formede munnen hadde en stygg geip i høyre munnvik.

– Bourbon, Mister?

U.S. Marshal Morgan Kane snudde seg og nikket.

– Har De Old Grand-dad?

– Ja visst.

Kane nippet til brennevinet.

Baren var hyggelig, avlang og dekorert med horn. Byen var også hyggelig. Han hadde nese for byer. Denne var hyggelig.

Kane så på bartenderen. Han var ung.

– Er sjefen her? Bartenderens øyne smalnet.

– Hvorfor? tenkte Kane.

– Hvordan det? spurte bartenderen forsiktig.

– Vi er gamle kjente, svarte Kane.

Bartenderen slappet av.

– Jaså? Vel – han kommer ved åttetiden.

– Okay.

Kane satte fra seg glasset, betalte og gikk ut. Han så seg om. Vinden fikk den svarte jakken til å blafre. Han skjøv jakkeskjøtet vekk fra revolveren med albuen. Vinden presset jakken tilbake. Kane bannet og gned seg over pannen. Et dårlig omen?

Han hørte sølvmyntene skrangle i jakkelommen, den venstre. Han fikk en idé, og slapp dem ned i den høyre. Så skjøv han jakken vekk fra det sorte Wayne-Martinhylsteret. På grunn av myntene lystret jakken bevegelsen bedre. Vinden ble beseiret av sølwekten.

Kane gikk nedover plankefortauet. Han måtte knipe øynene sammen mot vinden. Støvet pisket langs fortauet og virvlet opp små skyer ved hjørnene.

Han merket at skjorten begynte å klistre seg fast i ryggen. Han fikk øye på leiestallen der han hadde satt inn hesten sin. Skiltet svingte og slo i vinden. Bak stallen strakte sletten seg ubrutt vestover mot Rio Grande. En meksikaner i flagrende poncho skrådde fort over gaten. Kane stanset opp og ventet til han forsvant, da gikk han videre. Vinden var lunefull. Jakken hans flagret. Det skranglet i myntene. Igjen prøvde han å skyve skjøtet til side. Denne gangen hengte jakken seg opp i det klebrige guttaperkaskjeftet på tjenesterevolveren – en «Double Action» Colt Police Positive.

Morgan Kane akslet seg i jakken. Vinden var tørr og brennende varm. Han stanset utenfor en landhandel. Med rolige fingre plukket han et par patroner opp av revolverbeltet og slapp dem ned i jakkelommen. Den økte vekten ga resultat. Når han svingte albuen bak og ut, ble revolver skjeftet blottet.

Det var intet i disse forberedelsene som fikk Kane til å føle seg selvopptatt eller latterlig. Det var ganske alminnelige forholdsregler. Slik som han daglig utførte sin trening med revolveren, eller barberte seg.

Han lot jakken skjule revolverhylsteret og gikk inn i landhandelen. En mann med alpakkajakke og grønn øyeskjerm nikket hyggelig.

– Har De Eley-patroner kaliber .44? spurte Kane.

– Eley, Mister? Mannen rynket pannen. – Tror ikke det. Men jeg har Remington og Winchester.

– Se etter, er De snill.

Mannen rynket brynene og snudde seg langsomt. Han så pliktskyldigst på patronesken i hyllene.

– Nei, sir, sa han. – Bare Remington og Winchester..

– Gi meg 25 Winchester «Express».

Utenfor etterfylte Kane hempene i beltet. Han så på en klokke i et vindu. Snart åtte. Igjen merket han hvordan skjorten klebet seg fast. Han gikk tilbake til baren og bestilte en drink. Han tok glasset med seg bort til et bord ved veggen og satte seg. En sterkt sminket barpike så nysgjerrig på ham. Bartenderen la merke til det og sa noe til henne. Da så hun furten ut.

En vogn stanset utenfor. Svingdørene gikk opp, og en mann på Kanes alder kom fort inn.

– Morn, Ben, sa han.

– Morn, Mr. Frazer, svarte bartenderen.

Frazer stanset brått da han fikk se Morgan Kane. Det brede, kraftige ansiktet ble plutselig rynket i konsentrasjon. Kane smilte med munnen.

– Hallo, Lew, sa han lavt.

Frazers øyne ble sperret opp. – Morgan? sa han, nesten vantro. – Morgan Kane? Jøss! Er det deg, eller ser jeg syner?

– Du ser all right.

Frazer skyndte seg over gulvet. Kane reiste seg og tok hånden hans. Frazer smilte fra øre til øre. Kane la merke til at han hadde to gulltenner. Det gjorde smilet gyllent, varmt. Igjen merket han kaldsvetten på ryggen.

– Herregud, Morgan, sa Frazer og dumpet ned på en stol, – det må da være ti år siden?

– Syv, Lew.

– Som tiden går! Hei, Ben, send over min private flaske!

Kane rullet en sigarett. Frazer forsøkte å holde øynene unna den smidige lærmansjetten om marshalens ring- og langfinger.

– Hvordan har du det, Morgan?

Kane tente sigaretten. – Bra, sa han. – Og du?

Frazer lente seg tilbake. – Kan ikke klage. Han så på flasken som bartenderen kom med.

– Old Grand-dad, sa han.

– Fint. Kane så på ham gjennom den grå røyken.

– Hva bringer deg på disse kanter av landet, Morgan? Frazer fylte glassene. – Jobb eller ferie?

– Jobb.

Flasken stanset i luften. Frazer lo kort. – Jaså. Han satte flasken ned og skjøv glasset over. – Skål, Morgan!

– Skål, Lew! Kane drakk.

Lew Frazer hadde ikke forandret seg nevneverdig. Han var fremdeles brunøyd og brunhåret og kraftig. Men hadde øynene hans vært enda brunere før – i Alvarado? Var det et skjær av jerngrått i de store øynene på den andre siden av bordet?

– Vet du, sa Frazer, – det hender at jeg tenker tilbake på tiden i 4. Texas. Husker du major Monroe, Williams, Higgs – de gamle gutta?

Kane nikket langsomt.

– Det var tider, sa Frazer lavt, nesten sårt. – Husker du hvordan Gruver og du og jeg regjerte på skytebanen? Mot Monroes «selvskytende» skiver?

– Som om det var i går, svarte Kane.

– Frazer lo og fylte glassene igjen. – Det er ikke mange igjen av oss, sa han.

– Skål for oss som er igjen.

Kane rullet en ny sigarett. Han så at Frazer hadde en tynn hinne av svette på pannen. Kanes skjorte klistret seg stadig fastere til ryggen.

– Leste om Grossmann, sa Frazer brått. – Han fikk sitt – omsider.

– Det er lenge siden, Lew.

Det var Morgan Kane som hadde funnet Pete Grossmann utenfor Amarillo – gjennomhullet.

– Hvor mange er det igjen av oss? spurte Frazer.

– Jeg tror at det bare er du og jeg, Lew. Gruver ble drept oppe i Wyoming. Tok jobb i Pinkerton under sauekrigen i åttifire.

– Bare du og jeg, gjentok Frazer. Han hadde store svettedråper på pannen.

– Det stemmer, svarte Kane.

– Og du er statsmarshal, hører jeg?

– Ja.

– Liker du jobben?

Kane trakk på skuldrene.

– Ikke bestandig.

For annen gang stanset flasken i luften – ikke lenge, men lenge nok.

Frazer fylte glassene igjen.

Han sa rolig: – Du nevnte at du var på jobb. Skal du vestover mot Rio Grande?

Kane ristet på hodet.

– Nordover?

– Jeg skal ingen steder, Lew.

Nå sto flasken på bordet. Det var glasset som stanset i luften den tredje gangen. En stor svettedråpe trillet nedover Lew Frazers tinning.

Kane sa ikke noe. Den høyre hånden hans dreide glasset langsomt. Gjennom de svarte hårene på håndbaken kunne man se det bleke, stjerneformede arret.

– Jeg forstår, sa Frazer lavt.

– Gjør du? Kane var hes.

– Ja.

Frazer så ut på gaten. Nå hadde øynene hans et sterkt skjær av jerngrått.

– Jeg har aldri glemt årene som ranger, sa han, som til seg selv. – Jeg kan ennå våkne om natten og høre smellene fra skytebanen, kjenne lukten i brakkene, høre Monroes stemme. Jeg kan fremdeles kjenne rangerstjernen svi i brystet, som om nålen sto i kjøttet mitt. Jeg kan fremdeles huske hvordan det føltes å kvittere for seksti dollar måneden.

– Vi hadde gratis patroner, sa Kane.

– Ja, sa Frazer, uten å smile. – Vi hadde det. Og kosten.

Kane så på ham. Frazer svettet ikke lenger. Han virket rolig, nesten resignert.

– Jeg husker den dagen i El Paso, sa han langsomt. – Det blåste, omtrent som i dag. Fra vest, fra Mexico. Det var vinter, og det var kaldt. Prado og gjengen hans satt på Plaza del Militar. Det var Prado selv, Nino, Valparaiso og El Reno. Fire mann. Jeg var alene. Jeg sto nede i gaten, utenfor El Paso hotell, og gråt. Jeg gråt så jeg nesten ikke kunne stå stille, jeg ville ikke dø. Bak meg sto telegrafisten med blokken og blyanten klar. Han skulle telegrafere nyheten til Fort Worth og til avisene. Han hadde allerede overskriften klar: «Ranger drept av Prado i El Paso».

Kane så ned på bordet. Noe tungt og vondt arbeidet seg opp i strupen hans. Det rykket i den høyre hånden, som om han ville legge den på Frazers skulder.

– Du vet hva som hendte, sa Frazer. – Jeg klarte det ikke. Jeg klarte ikke å dø. Jeg snudde og hentet hesten min. Prado kom frem i gaten og skjøt i luften. Folk skrek over seg av latter.

Jeg stanset ikke før jeg var i Sonora …

Kane svarte fremdeles ikke.

Frazer så på ham. – Hva sto i avisene?

Kane trakk på skuldrene. – Ingenting.

– Kan tenke meg det. Monroe reddet alltid korpsets ære, ikke sant?

Frazer så ut på gaten igjen.

– To år etter hørte jeg at Prado var i Sonora. Jeg fant ham i Nacozari og drepte ham. Nei da, ikke forfra, Morgan – jeg tok ham da han kom ut av mama Luz’ horehus, og jeg delte ham i to med en Greener ladd med hjortehagl.

– Du fikk revansj, sa Kane kort.

– Gjorde jeg? Frazer forsøkte å le. – Nino, Valparaiso og El Reno svor hevn. Jeg kom meg ut av Sonora med en fraktevogn fra Overland Stage Co. De fant meg i Chihuahua. Vet du hva jeg gjorde? Jeg møtte dem på plazaen i Chihuahua, og jeg drepte dem der. Det var Prado som var den farlige, ikke de andre. Jeg møtte dem på plazaen og drepte dem med tjenesterevolveren min – denne.

Frazer klappet seg på hoften.

– Jeg beholdt den.

Kane knuste sigaretten. – Og så, Lew?

– Så gjorde jeg opp status. Jeg sa til meg selv: Lew, begynn å tenke. Du eier intet annet i livet enn revolveren, det eneste du kan er å skyte, og det eneste du vil er å leve. Jeg hadde ikke noe valg, Morgan.

– Jeg vet det. Du hadde bare uflaks, Lew.

– Ja. Uflaks. Du vet at Mercer leide meg?

Kane nikket.

– Så lenge Mercer var rancher, gikk alt bra. Men da han slo seg på politikk, ble det verre.

– Du skulle ha sluttet, Lew. Du skulle aldri ha drept van der Linden.

– Jeg fikk fem tusen dollar for jobben, Morgan! Et nytt liv!

– Nei, du fikk penger, sa Kane. – Bare penger.

– Han presset meg etterpå, sa Frazer. – Visste dere det? Han truet med å angi meg.

– De gjør det alltid slik, svarte Kane lavt.

– Jeg trodde ikke at han våget å gjøre noe. Jeg tok pengene og reiste vestover. Hit.

– Politiske mord blir aldri glemt, Lew.

– Jeg vet det – nå. Har du arrestordre på meg, Morgan? Kane nikket.

– Levende eller død, er det så?

– Ingen pris, Lew. Bare en arrestordre.

– Du holder til i Kansas, Morgan. Hvorfor akkurat du? Hvorfor ikke U.S. Marshalen i San Antonio?.

– Vi er gamle … kjente, svarte Kane stille.

– Ja visst, sa Frazer tomt. – Ja visst.

Han så seg rundt. – Dette bygde jeg for fem tusen dollar. Jeg tjener omtrent fem hundre i måneden på denne baren. Nok for meg, mer enn nok. Vet du hvorfor jeg valgte en bar? Fordi jeg liker å se folk komme og gå – stadig fremmede, alltid nye. Jeg liker det.

Kane svarte ikke. Nå var skjorten som en del av kroppen hans.

– Siden jeg begynte med denne baren, har jeg sovet om nettene, sa Frazer. Ikke fordi jeg var full, men fordi folk kom og gikk og aldri etterlot noe. Men hver gang det blåser slik som i dag, begynner jeg å svette, og blåser det hele natten, går jeg oppe og får ikke sove. Da er jeg på plaza del Militar i El Paso, og jeg hører Prado le. Hver gang det blåser …

Han så på Kane. – Og du kom med vinden, Morgan.

– Lew, sa Kane, – bli med meg østover. Ta sjansen.

Frazer smilte. – Du vet ikke hva du ber om, sa han. – Ville du gjort det i mitt sted? Tatt sjansen på livsvarig hvis dommeren var i godlage?

– Nei, sa Kane, hest. – Men det betyr ikke at du ikke kan gjøre det.

Frazer smilte. – De sendte deg, sa han, – de sendte Morgan Kane! Jo da, jeg leser aviser. De ville ikke ta sjansen på livsvarig, så de sendte deg. Det er politikk, Morgan, van der Lindens morder må ikke leve, selv ikke i Scarsdale statsfengsel. Van der Lindens morder skal dø for lovens hånd, din hånd, Morgan!

Frazer lente seg frem. – De tok ingen sjanser da de sendte deg …

Kane sa: – Har du noe familie, Lew?

Da forsvant siste rest av brunt fra Lew Frazers øyne, og Kane forsto at han hadde gjort en fatal feil. Frazer hadde misforstått ham. Øynene hans var jerngrå.

– Tenker du på testamentet, Morgan? Du er sikker på å ta meg, hva? Vær ikke for sikker! Jeg har aldri latt revolveren ruste!

– Det var ikke det jeg mente, Lew.

– Du er smart: Du vil ha meg i ulage, gjøre meg nervøs. Vel, jeg er nervøs, Morgan, jeg er så redd at jeg nesten ikke kan sitte stille! Er du redd? Er du?

– Bestandig, svarte Kane. – Hver gang.

– Så er dette en revansj over frykten, sa Frazer, øynene hans svartnet som rustent jern. – Kom, nå går vi ut i vinden.

– Nei, sa Kane hest. – Legg revolveren på bordet. Ta sjansen på en rettssak. Du trekker Mercer med deg!

– Mercer har landets dyktigste advokater, sa Frazer. – Glem det. Reis deg, Morgan Kane, eksranger og statsmarshal – reis deg, Kane og gjør jobben din! Men den skal ikke bli lett! Jeg har mange penger stukket unna, ingen her i byen vet hvem jeg er eller hvem du er. Jeg har en eneste sjanse, Morgan – drepe deg og forsvinne i Mexico! Jeg har gjort det før, og jeg kan gjøre det igjen.

Kane reiste seg langsomt. Han kjente tyngden av sølvmyntene og de to patronene i høyre jakkelomme. Det knirket svakt i revolverbeltet hans.

– Skal vi gå? nesten hvisket Lew Frazer.

– Nei. Ikke ennå.

– Jo, nå! Gå, Morgan, ellers trekker jeg mot deg her inne!

Svingdørene klapret i vinden. En liten støvsky drev inn.

Lew Frazer rygget. Han holdt høyre arm svakt krummet. Det var tydelig at han ikke aktet å la seg overrumple. Kane krympet seg i den gjennomvåte skjorten. Hvis han bare klarte å svimeslå Frazer! Skulle han rope til bartenderen og be ham dekke Frazer? Ville bartenderen lystre?

Frazer rygget mot svingdørene.

Bartenderen lente seg frem.

– Mr. Frazer! Mr. Frazer?

– Hold kjeft, Ben!

Kane fulgte Frazer over gulvet. Svingdørene vippet og slo, vinden pep rundt hjørnet av saloonen og sendte en sjenerende støvsky nedover gaten.

Kane kjente hvordan vinden fra høyre presset jakken mot hoften og Wayne-Martin-hylsteret. Lew Frazer hadde vinden inn fra venstre. Jakken hans sto formelig ut fra det butte, svarte revolverhylsteret.

Var det en ren tilfeldighet at vinden sto slik? Eller var det et instinkt som hadde varslet Kane på forhånd – et blikk på baren, et blikk på gaten og vissheten om vindretningen?

Kane stanset på plankefortauet, og så at Frazer var klar over vinden og handikapet.

– Prados vind, Morgan! ropte Lew Frazer. Jakken hans blafret og slo.

Kane sto helt stille, med vekten fordelt på begge ben.

– Skal du ikke be meg overgi meg? ropte Frazer. – Skal du ikke?

Kane hadde hørt den desperate klangen før, hundrevis av ganger. Han visste at Frazer klynget seg til vinden, som jakken hans klynget seg til høyre hofte i vindpresset.

Lew Frazer krøp langsomt sammen.

Gjennom røyken fra sin egen revolver så Kane to ildrøde glimt, og jakken hans ble kastet tilbake med vinden og han kjente patronene i lommen slå mot knokene.

Lew Frazer hadde svingt rundt. Vinden presset jakken oppover ryggen hans, nesten til nakken. Han sto skrevende og sammenkrøket, og midt i ryggen var det en blodrød blomst det det ene prosjektilet hadde gått ut.

Frazer forsøkte å snu seg, vinden pisket mot ham og han falt ned på kne i støvet og mistet revolveren.

Kane snudde seg litt, senket den rykende revolveren og så på Frazer som lå i støvet og skrek.

Ben – bartenderen – kom farende ut med en hagle i hånden.

– Slipp den, sa Kane skarpt. Ben hakket tenner, senket hanene forsiktig og slapp haglen.

– Jeg er U.S. Marshal, sa Kane hest. – Bær ham inn.

– Herregud, jamret Ben. Han holdt seg for munnen. – Å, Herregud …

Kane vippet ut sylinderen, staket ut de to tomme hylsene og erstattet dem med to Winchester «Express»-patroner fra landhandelen. Så lot han revolveren gli ned i hylsteret, og det klirret svakt i sølvmyntene og de to patronene i jakkelommen. Han fulgte etter Ben inn i baren. Det var blodspor over plankefortauet. Kane luktet på vinden. Den hadde snudd. Den ville snart løye og det ville klarne opp. Han stakk hånden i lommen, tok opp de to patronene og satte dem i beltet.

De hadde gjort nytten ….

